钦定古今图书集成/方舆汇编/边裔典/第082卷 > 《夏国传论》宋·史
## 钦定古今图书集成/方舆汇编/边裔典/第082卷 > 《夏国传论》宋·史

拓跋氏，考诸《前史》可见也。自赤辞纳款于贞观，立功
于天宝；思恭以宥州著节于咸通，夏虽未称国，而王
其土久矣，子孙历王五代。宋兴，太祖即西平王加彝
兴太尉。德明在祥符间，已追帝其父于国中，逮元昊
始显称帝，厥后因之，与金同亡。概其历世，二百五十
八年，虽尝受封册于宋，宋亦称有岁弊之赐，誓诏之
答，要皆出于一时之言，其心未尝有臣顺之实也。元
昊结发用兵凡二十年，无能折其强者。干顺建国学，
设弟子员三百，立养贤务，仁孝增至三千。尊孔子为
帝，设科取士，又置宫学，自为训导。观其陈经立《纪传》
曰：“不有君子，其能国乎？”今史所载追尊谥号、庙号、陵
名，兼采《夏国枢要》等书，其与旧史有所抵牾，则阙疑
以俟知者焉。